घिसिङले प्राधिकरणलाई नौलो जीवन दिनुमा उनमा मौजुद नेतृत्व क्षमता नै मान्नुपर्छ । भन्छन्, ‘तपार्इंले सबै भेडाहरूलाई एउटै लाइनमा लगाएर नेतृत्व गर्नुभयो भने सफल बन्नु हुन्छ । तर, भेडालाई धेरै लाइनमा लगाएर नेतृत्व गर्न खोज्नु भयो भने सफलता हात लाग्दैन । भद्रगोल भइहाल्छ ।’ घिसिङको सूत्र छ, ‘आफू कतातिर गइरहेको छु भन्नेमा प्रस्ट हुनुपर्छ । दिशा र दृष्टिकोणमा स्पष्ट भइयो भने कुनै पनि मानिसले सफलता प्राप्त गर्छ ।’ सम्भवतः दिशा र दृष्टिकोणमै प्रस्ट भएर हुनुपर्छ, घिसिङले नेपाली जलविद्युत् क्षेत्रलाई नौलो मोड दिइरहेका छन् ।
